钦定古今图书集成/明伦汇编/氏族典/第582卷 > 耶律秃花
## 钦定古今图书集成/明伦汇编/氏族典/第582卷 > 耶律秃花

按《元史耶律秃花传》：“秃花，契丹人，世居桓州。太祖时，
率众来归，大军入金境，为向导。后从伐金，大破忽察
虎军，拜太傅，封濮国公，卒于西河州。子朱哥嗣，同征
四川，卒于军。子宝童嗣，以疾不任事。朱哥弟买住嗣，
而以宝童充随路新军总管。买住率诸军往成都，攻
嘉定，未下而卒。子忽林带嗣，总诸军，立成都府，卒于”
军，以兄百家奴嗣。秃满荅儿者，百家奴之弟，忽林带
之兄也，常留中宿卫。后百家奴解兵柄为他官，乃授
成都管军万户，代将其军。改同佥四川等处行枢密
院事，迁四川等处行中书省左丞。尚书省立，改行尚
书省左丞，进右丞，卒。忙古带，宝童之子也。世祖时，袭
父职，为随路新军总管，统领山西两路新军，从行省
也速带儿征蜀及思、播、建都诸蛮夷，有功，升万户。迁
副都元帅。征交趾，夺其战舰八十七艘。又从攻罗必
甸，破之。二十九年，入觐。成宗即位，迁大理、金齿等处
宣慰使、都元帅。六年，乌撒罗罗斯叛，率师讨平之。九
年，讨普安罗雄州叛贼阿填，擒杀之。进骠骑卫上将
军，卒于军。至大四年，追封濮国公，谥威愍。子火你赤，
袭万户。